“Το λεφτόδεντρο μαράθηκε το 2015” δήλωσε λεβέντικα στην Βουλή ο κ.Μητσοτάκης, στο σικέ παιχνίδι της νεοδικομματικής αντιπαράθεσης με τον ΣΥΡΙΖΑ και τον κ.Τσίπρα. Με αυτό τον τρόπο η κυβέρνηση υπερασπίστηκε την πολιτική της νέας φτωχοποίησης στην οποία οδηγούν τα μέτρα που έχει θέσει σε εφαρμογή ώστε να φορτωθεί κι αυτή η κρίση στις πλάτες των ήδη μνημονιακά λεηλατημένων. Η πραγματικότητα, βέβαια, για τον πλούτο που παράγεται στον τόπο και για το πώς τον σφετερίζεται μια δράκα πλουτοκρατών, είναι εντελώς διαφορετική, όπως προκύπτει από τα “εργα και τις ημέρες” και των μεν και των δε: (χρήση 2019): – Χρηματιστήριο: Πρώτο σε απόδοση παγκοσμίως – Τράπεζες: “Κέρδη μαμούθ” – Εφοπλιστές: “Τρελά κέρδη” – 500 πιο κερδοφόρες εταιρείες: “Εσπασαν όλα τα ρεκόρ” ΕΛΠΕ: 185 εκ. κέρδη – ΟΤΕ: 410 εκ. κέρδη…

Τα στοιχεία είχαν καταγραφεί σε άρθρο του Ημεροδρόμου, ήδη από τις 29/3/2020. Υπενθυμίζουμε:

Αυτά είναι «λεφτόδεντρα» (εν καιρώ πολέμου), κύριε Μητσοτάκη;

Η κυβέρνηση έφτασε να μειώνει κατά 50% (!) τον μισθό των εργατών και να θέτει σε καθεστώς επιδόματος τους εργαζόμενους της χώρας. Με τα μέτρα της κυβέρνησης 250.000 επιχειρήσεις έχουν αναστείλει τις συμβάσεις των εργαζόμενων τους με άδηλη την επιστροφή τους στην εργασία.

Γιατί συμβαίνει αυτό το “μακελειό”; Επειδή είμαστε σε πόλεμο. Επειδή «όλοι θα υποστούμε το κόστος». Κι επειδή δεν υπάρχουν «λεφτόδεντρα», όπως είπε ο κυβερνητικός εκπρόσωπος. Αφού, λοιπόν, η κυβέρνηση ψάχνει λεφτά για να αντιμετωπίσει την οικονομική κρίση που επιφέρει η πανδημία, κι αφού – παρότι ψάχνει – δεν τα βρίσκει λεφτά πουθενά αλλού παρά μόνο στους λεηλατημένους από τα Μνημόνια μισθούς των εργαζόμενων, είπαμε να την… βοηθήσουμε.

Κύριε Μητσοτάκη, Σταϊκούρα, Βρούτση και λοιποί, σε τούτη την εμπόλεμη χώρα, ισχύουν τα εξής:

1) Μέσα στο 2019, το ελληνικό Χρηματιστήριο βρέθηκε στην πρώτη θέση των αποδόσεων παγκοσμίως (https://www.iefimerida.gr/oikonomia/hrimatistirio-me-kerdi-4947-kleinei-2019) καταγράφοντας κέρδη 49,47% και την υψηλότερη επίδοση μετά το 1999 (+102%) . Το καλό μας Χρηματιστήριο αναδείχτηκε «πρώτο στον κόσμο στις αποδόσεις» με την τελευταία, μάλιστα, συνεδρίαση του 2019 να παρουσιάζει τη μεγαλύτερη άνοδο στους δείκτες της Υγείας (+2,37%). Η συνολική κεφαλαιοποίηση της αγοράς από τις αρχές του έτους αυξήθηκε κατά 16,392 δισ. ευρώ, στα 61,664 δισ. ευρώ από 45,272 δισ. ευρώ στο τέλος του 2018. Ποιός ήταν ο πρωταγωνιστής σε αυτό το ράλι κερδοφορίας στο καλό μας Χρηματιστήριο; Ιδού: «Πρωταγωνιστής της χρονιάς ήταν ο τραπεζικός κλάδος, ο δείκτης του οποίου κατέγραψε ράλι 101,34% (…).Η συνολική κεφαλαιοποίηση των μετοχών των τεσσάρων συστημικών τραπεζών το 2019 αυξήθηκε κατά 6,198 δισ. ευρώ και από τα 4,251 δισ. ευρώ στα τέλη του 2018 διαμορφώνεται σήμερα στα 10,449 δισ. ευρώ». Δηλαδή, οι τραπεζικές μετοχές μέσα στο 2019 διπλασίασαν την αξία τους…

Ερώτηση: Η κυβέρνηση της «εμπόλεμης χώρας», που κόβει κατά 50% τον μισθό του εργάτη, τι ακριβώς ποσοστό πήρε ή σκέφτεται να πάρει, όχι από το υστέρημα, αλλά από τα κέρδη που είχαν μέσα στη χρονιά οι «ραλίστες» του Χρηματιστηρίου, για να ανταπεξέλθει η πατρίδα στον πόλεμο;

2) Μέσα στο 2019 οι καλές μας τράπεζες , αυτές που έχουμε ανακεφαλαιοποιήσει 4 φορές, αυτές που ξεσπιτώνουν τον κόσμο μέσω των πλειστηριασμών, αυτές που στέλνουν εν μέσω πανδημίας τις εισπρακτικές να απειλούν και να εκβιάζουν, αυτές για τις οποίες η κυβέρνηση δεν νομοθετεί για το πως θα ενεργούν απέναντι στους πολίτες που χάνουν τις δουλειές τους αλλά τις “παρακαλεί”, σημείωσαν «κέρδη – μαμούθ» (http://www.topontiki.gr/article/361910/kerdi-mamoyth-15-dis-gia-tis-trapezes-mono-apo-promitheies-2019). Πάνω από 1,5 δισ. ευρώ ήταν τα κέρδη τους μόνο από τις ληστρικές προμήθειες που επιβάλλουν καταχρηστικά στους πολίτες.

Ερώτηση: Η κυβέρνηση της «εμπόλεμης χώρας», που στέλνει τον κόσμο της δουλειάς να ζήσει με μηνιάτικο επίδομα 530 ευρώ, τι ακριβώς ποσοστό πήρε ή σκέφτεται να πάρει, όχι από το υστέρημα, αλλά από τα κέρδη των καλών μας τραπεζιτών για να εξοπλιστεί με πολεμοφόδια η πατρίδα;

3) Μαθαίνουμε ότι το 2019 για τους «πατριώτες» εφοπλιστές μας – αυτούς που φορολογούνται… οικειοθελώς – ήταν μια χρονιά με τρελά κέρδη» (https://www.newmoney.gr/roh/palmos-oikonomias/business-stories/trela-kerdi-gia-tous-ellines-efoplistes-i-kontra-s-aravias-rosias-ektinaxe-tous-navlous/ ). Μαθαίνουμε ότι «από την άνοιξη του 2019 έως τον Σεπτέμβριο τα ημερήσια ναύλα αυξήθηκαν κατά 10 φορές. Ήτοι δεκαπλασιάστηκε ο ημερήσιος τζίρος του κάθε πλοίου. Πιο συγκεκριμένα, την Πρωταπριλιά ο κατά μέσο όρο ημερήσιος ναύλος ήταν 3.556 δολάρια ΗΠΑ και την 4η Σεπτεμβρίου είχε φθάσει τα 38.014 δολάρια» (https://www.newmoney.gr/roh/palmos-oikonomias/nautilia/rali-anodou-tis-navlagoras-xirou-fortiou/ ). Μαθαίνουμε ότι «μέχρι και 300.000 δολάρια την ημέρα έφτασαν οι ναύλοι στις αρχές Οκτωβρίου για τους Έλληνες εφοπλιστές» μας…

Ερώτηση: Η κυβέρνηση της «εμπόλεμης χώρας», που στέλνει τον κόσμο της δουλειάς σε «αναστολή της εργασιακής σχέσης», τι ακριβώς ποσοστό πήρε ή σκέφτεται να πάρει, όχι από το υστέρημα, αλλά από τα αστρονομικά κέρδη των καλών μας εφοπλιστών για να τα φέρει βόλτα η πατρίδα στον πόλεμο;

4) Μαθαίνουμε πως οι 500 πιο κερδοφόρες ελληνικές εταιρείες (https://dir.icap.gr/mailimages/PressReleases/2019/PR_ICAP_BUSINESS%20LEADERS%20IN%20GREECE_DECpdf ) βελτίωσαν σημαντικά τα αποτελέσματά τους πετυχαίνοντας «εντυπωσιακή αύξηση της κερδοφορίας τους» (σύμφωνα με τους ισολογισμούς του έτους 2018). Μαθαίνουμε πως (https://www.economistas.gr/epiheiriseis/22425_meleti-icap-aytoi-einai-oi-protathlites-kerdon-stin-ellada-2019) για αυτές τις 500 πιο κερδοφόρες ελληνικές επιχειρήσεις «τα συνολικά προ φόρου κέρδη διευρύνθηκαν με πολύ υψηλό ρυθμό, κατά 48% και διαμορφώθηκαν σε 8,2 δισ. ευρώ, μέγεθος που υπερκαλύπτει το αντίστοιχο τελικό καθαρό αποτέλεσμα του συνόλου των ελληνικών εταιρειών με διαθέσιμους ισολογισμούς για το 2018». Μαθαίνουμε ότι με αύξηση EBITDA 12,4%, καθαρών κερδών 48%, κύκλου εργασιών 10,6% «έσπασαν όλα τα ρεκόρ οι 500 πιο κερδοφόρες εταιρείες» (https://m.naftemporiki.gr/story/1543827/espasan-ola-ta-rekor-oi-500-pio-kerdofores-etaireies)

Ερώτηση: Η κυβέρνηση της «εμπόλεμης χώρας», που αφήνει στο έλεος της ανεργίας πάνω από 40.000 εργαζομένους παρά το παραμύθι περί «ρήτρας απόλυσης», τι ακριβώς ποσοστό πήρε ή σκέφτεται να πάρει, όχι από το υστέρημα, αλλά από τα κέρδη «που έσπασαν όλα τα ρεκόρ» αυτών των 500 εταιρειών για να σωθεί η πατρίδα στο πόλεμο;

5) Μαθαίνουμε, επίσης, ότι:

-Μόνο μέσα σε μια χρονιά, το 2019, τα καθαρά κέρδη μιας μόνο εταιρείας, των ΕΛΠΕ, εκτινάχτηκαν στα 185 εκ. ευρώ (https://www.kathimerini.gr/1066849/article/oikonomia/epixeirhseis/ka8ara-kerdh-yyoys-185-ekat-kategrayan-ta-elpe-to-2019)

-Μόνο μέσα σε μια χρονιά, το 2019, τα κέρδη μιας μόνο εταιρείας, του ΟΤΕ, υπερδιπλασιάστηκαν και εκτινάχτηκαν στα 410 εκ. ευρώ (https://www.tovima.gr/2020/02/19/finance/sta-410-ekat-eyro-ta-kerdi-tou-ote-to-2019/)

-Μόνο μέσα σε μια χρονιά (στοιχεία 2018) η «Αττική Οδός» αναδείχτηκε σε «χρυσοφόρο» αυτοκινητόδρομο με 69,9 εκ. ευρώ καθαρά κέρδη που ήρθαν να προστεθούν στα 68,97 εκ. ευρώ καθαρά κέρδη της προηγούμενης χρονιάς (metaforespress.gr)

Ερώτηση: Η κυβέρνηση της «εμπόλεμης χώρας», που δεν αποκλείει το μέτρο της μείωσης μισθού των εκατοντάδων χιλιάδων στον δημόσιο τομέα (μεταξύ αυτών και των «ηρώων με τις άσπρες και πράσινες μπλούζες»…), τι ακριβώς ποσοστό πήρε ή σκέφτεται να πάρει, όχι από το υστέρημα, αλλά από τα κέρδη του κ.Λάτση, των εργολάβων και λοιπών επιφανών πατριωτών για να σωθεί η πατρίδα στο πόλεμο;

6) Μαθαίνουμε ότι το δημόσιο ταμείο έχει «μαξιλάρι» 35 δισ. ευρώ. Πρόκειται για τα κλεμμένα, για τα λεηλατημένα από τις κυβερνήσεις των Μνημονίων. Είναι ένα μέρος μόνο από το αίμα, από το δάκρυ, από τη δυστυχία του ελληνικού λαού που τα κρατάνε για να «προσφέρουν εγγυήσεις στις αγορές», για να πληρώνουν τα ΔΝΤ, για να καταβάλουν χρεολύσια στα εγχώρια και διεθνή κοράκια, για να καταθέτουν τις δόσεις «πλήρως και εγκαίρως» στους τοκογλύφους του ελληνικού χρέους σε περίπτωση αστοχιών ως προς την επίτευξη των ματωμένων υπερπλεονασμάτων τους. Αλλά αυτά τα λεφτά – λεφτά από το αίμα του ελληνικού λαού – την ώρα που στο όνομα της πανδημίας μοιράζουν δεκάδες εκατομμύρια σε κεφαλαιοκράτες, κλινικάρχες και μιντιάρχες κόβοντας (πάλι!) μισθούς και δικαιώματα, λένε ότι «δεν τα ακουμπάνε»…

Ερώτηση: Κύριε Μητσοτάκη, Σταϊκούρα, Βρούτση, Κικίλια, Χατζηδάκη, Πέτσα και λοιποί, σε αυτό τον πόλεμο που βρίσκεται η χώρα, ποιος «πατριωτισμός» λέει ότι αυτά τα λεφτά ανήκουν στους τοκογλύφους και όχι στον ελληνικό λαό;

***

Έχουμε πόλεμο. Με αόρατο εχθρό. Αλλά με πολύ ορατά θύματα. Πρώτα θύματα οι συνάνθρωποί μας που πεθαίνουν. Οι συνάνθρωποί μας που νοσούν. Κι αυτοί που θα νοσήσουν. Αλλά τα θύματα δεν σταματούν εδώ. Θύμα – έτσι θέλουν – μέλλεται να είναι όλος ο λαός.

Ήδη πάνω από 40.000 εργαζόμενοι απολύθηκαν μέχρι η κυβέρνηση να ανακοινώσει το παραμύθι περί «ρήτρας απόλυσης», χωρίς καμία μέριμνα γι’ αυτούς.

Ήδη εκατοντάδες εργαζόμενοι ορισμένου χρόνου (όπως στο αεροδρόμιο «Ελ.Βενιζέλος») απολύθηκαν μέσω… SMS χωρίς καμία μέριμνα γι’ αυτούς.

Ήδη εκατοντάδες χιλιάδες εργαζόμενοι στον ιδιωτικό τομέα βρίσκονται στο έλεος του εργοδότη ο οποίος αποφασίζει – με άδεια της κυβέρνησης – να έχουν μισή ζωή με μείωση 50% του μισθού.

Ήδη ξεφούρνισαν ότι «εξετάζουν» μείωση μισθού των εκατοντάδων χιλιάδων στον δημόσιο τομέα.

Ήδη ακόμα και η έννοια του μισθού αντικαθίσταται με το επίδομα των 530 ευρώ για εκατοντάδες χιλιάδες εργαζόμενους που τέθηκαν σε αναστολή οι εργασιακές συμβάσεις τους.

Όπως είδαμε η «εξήγηση» που δίνει η κυβέρνηση (την ίδια ώρα που μοιράζει δεκάδες εκατομμύρια σε κεφαλαιοκράτες, κλινικάρχες και μιντιάρχες στο όνομα της αντιμετώπισης της κρίσης, την ίδια ώρα που οι υπουργοί της μοιράζουν… δισεκατομμύρια στις συνεντεύξεις τους) είναι ότι πρόκειται για πρωτοφανή κρίση που «θα την πληρώσουμε όλοι» (πάλι «όλοι)) καθότι δεν υπάρχουν… «λεφτόδεντρα».

Επομένως, είτε από την πολλή «αριστεία» δεν είχε υποπέσει στην αντίληψή τους το… «λεφτοδάσος» (που μόνο ένα μικρό του μέρος «περπατήσαμε» παραπάνω), στο οποίο η κυβέρνηση του «μετώπου» θα μπορούσε να προσφύγει με την ίδια ΠραξηΝομοθετική ετοιμότητα που το πράττει για τους εργαζόμενους, είτε στην πραγματικότητα:

– Αντί να πάρουν από αυτούς που έχουν, λεηλατούν για μια ακόμα φορά τον κόσμο της εργασίας για να αφήσουν ανέγγιχτο και να ρίξουν – σε καιρό πολέμου! – κι άλλο λίπασμα στην κερδοφορία και τον φιλοτομαρισμό της πλουτοκρατίας.

– Βαφτίζουν (ξανά!) «πατριωτισμό» την λεηλασία, την ληστεία, την αρπαγή του υστερήματος του λαού και την ισοπέδωση ό,τιδήποτε απέμεινε μισο-όρθιο στα χρόνια των Μνημονίων.

Κάποιοι κακόπιστοι λένε ότι η τακτική της κυβέρνησης να μην στρέφεται (ούτε καν σε καιρό πολέμου) στους έχοντες, αλλά να ρημάζει τους πένητες, δεν είναι “αβλεψία”, αλλά “επιτελικός σχεδιασμός” και “αξιοποίηση” του πολέμου για να επιβληθεί εσαεί και χωρίς αντιστάσεις ένα ολοκληρωτικό νεκροταφείο κοινωνικών και εργασιακών δικαιωμάτων. Εφόσον ισχύει το δεύτερο, κε Μητσοτάκη, τότε ο πόλεμος του «μένουμε σπίτι» που δίνει ο λαός μας, θα εξελιχθεί και θα ισοδυναμεί – με αποκλειστική σας ευθύνη – σε «μένετε…σκλάβοι» και θα είναι διμέτωπος.

(Επισκέψεις: 34.222 φορές, όπου 1 ημερήσιες)